“Onwaarhede” oor Jannie Moolman verspreiJannie Moolman Foto: Facebook Jannie Moolman se woordvoerder het Sondag reageer oor berigte wat in ‘n Sondagkoerant verskyn het dat die sanger glo op ‘n tafel gedans het toe hy beseer is. “Heelwat teenstrydighede en onwaarhede doen tans die ronde,” het Barnard Beukman, direkteur van Glaskasteel Kommunikasie, in ‘n verklaring gesê. “Indien net die helfte van die senario’s waar is wat deur sommige mense beweer word, moes Jannie gelyktydig op meer as een plek gewees het. Of hy moes by een plek gelyktydig in verskillende vertrekke gewees het.” Moolman is op 5 April tydens ŉ ramparty by ŉ restaurant in Hartbeespoort beseer en word steeds onder verdowing gehou in die Millpark-hospitaal in Johannesburg. Beukman sê daar kan nie nou van sy familie en vriende verwag word om op elke bewering te reageer nie. “Hulle weet nie presies wat gebeur het nie, want hulle was nie teenwoordig nie,” het hy gesê. Hy sê die bewerings en inligting word aan ŉ privaatspeurder gestuur wat eers daarop sal reageer sodra hy self met Moolman gepraat het. “Dit kan nog ŉ tyd duur,” het Beukman bygevoeg. “Jannie se regte sal ook beskerm word wat naamskending betref.” Melissa-Jo Sharpe, Moolman se vriendin, het gesê sy en Jannie se familie fokus nou op die sanger se spoedige herstel. “Dit is ‘n groot skok vir ons dat hy so ernstig beseer is,” het Sharpe gesê. “Onder omstandighede gaan dit egter elke dag beter met hom. Ons sien uit na die oomblik wanneer hy uit sy geïnduseerde koma gaan kom sodat ons weer met hom kan gesels.” Sy sê Moolman kan waarskynlik binne twee of drie dae uit die koma wakker gemaak word. Sharpe sê Moolman se beserings is grootliks beperk tot beenfrakture in sy gesig, frakture aan sy linkerhand en ‘n sny op sy oogbank. Drie suksesvolle operasies is die afgelope week op hom uitgevoer. “Die aard van sy beserings is só dat daar nie nou al finaal gesê kan word hy het deur ‘n venster geval nie,” het Sharpe bygevoeg. “Die moontlikheid dat iemand vir sy beserings verantwoordelik is, is dus ook ‘n sterk moontlikheid wat ondersoek word. Ek glo hy is aangerand. Wanneer meer inligting ingesamel is en Jannie ook die geleentheid gehad het om sy weergawe te gee, kan meer moontlik gesê word.”